Lymen vul nou éérs slaggate | Maroela Media
Lymen besig om ‘n slaggat te vul. Foto: Verskaf
Lymen Malambo, die 25-jarige hawe- en werklose man van Hartbeespoort in Noordwes wat op sy eie slaggate begin vul het, het opleiding ontvang en vul nou slaggate dat dit bars.
Maroela Media het vroeër berig Vanessa Courtenay, ŉ inwoner in die gebied,‎ het verby Malambo gery waar hy hurkend in die pad besig was om ŉ slaggat met sement te vul en besluit om stil te hou. Malambo het vertel hy vul self slaggate en koop sakkies sement met die geld wat verbygaande motoriste vir hom gee. Courtenay het ŉ foto van hom geneem en dit op Facebook geplaas.
Volgens Courtenay het Malambo met opleiding begin en reeds sy eerste groot slaggat herstel. Sy het gesê hy sal volgende week verdere opleiding ontvang, waarna hy gesertifiseer sal word om slaggate te vul. Die maatskappy wat die opleiding doen het, het ook 12 25kg-sakke asfalt en ŉ 20 liter drom seëlaar aan hom geskenk. Volgens Courtenay het nog ‘n plaaslike maatskappy ook aangedui dat hulle moontlik bykomende toerusting sal verskaf.
“Lymen het in die harte van Suid-Afrikaners gekruip omdat hy gewillig was om sy eie werk te skep. Ek glo in my hart dat Lymen nog baie suksesvol gaan wees. Hy het ‘n can do-houding en niks is vir hom te veel nie.”
Courtenay het gesê Malambo het nog nie amptelik ŉ blyplek gekry nie, maar dit is ook in die vooruitsig.
Wanneer ek sulke berigte lees flikker die vlam van hoop weer op vir ons mooi land! As almal maar net hierdie mentaliteit sal hê en nie net bak hand terugsit en verwag alles moet net vir hul gegee word nie! Well done Lymen wens daar was meer soos jy!
Well done Lymen wys die ander wat gedoen kan word. Die man wil ten minste werk!!!!
Daai’sie ‘n slaggat nie… dit is ‘n swembad!
Dit is natuurlik teen die plaaslike regering wet vir enige persoon om sonder magtiging aan enige Raads eiendom te werk maar, ek sê, “Stuff it” Lymen, gaan aan met die goeie werk en ek hoop die eienaars van eiendomme in daai area dra mildelik by om die man te help om julle ook te help. Miskien ‘n ou ongebruikte Wendy huis om sy tools in te bêre, ‘n kruiwa en ‘n geborgte selfoon mag miskien al help en moontlik ‘n drie wiel fiets .
Ag dis mos nou ‘n goedvoel-storie wat ek baie graag op ‘n Vrydag wil lees. Mooi so Lymen!!! Hou so aan!!!!